32002D0027
L 011/36
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 11 януари 2002 година
относно специалните условия на внос на рибни продукти с произход от Република Турция
(нотифицирано под номер С(2002) 14/4)
(текст от значение за ЕИП)
(2002/27/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/493/ЕИО на Съвета от 22 юли 1991 г. относно определяне на здравните изисквания за производството и пускането на пазара на рибни продукти (1), последно изменена с Директива 97/79/ЕО (2), и по-специално член 11, параграф 1 от нея,
като има предвид, че:
(1)
В Република Турция бе извършена инспекция от Комисията, за да провери условията за производство, складиране и експедиция за Общността на рибните продукти.
(2)
Разпоредбите на турското законодателство по отношение на санитарните инспекции и контрол на рибните продукти могат да се считат за еквивалентни на тези, определени с Директива 91/493/ЕИО.
(3)
По-специално, General Directorate of Protection and Control (GDPC) of the Ministry of Agriculture and Rural Affairs има възможност да проверява ефективно прилагането на действащото законодателство.
(4)
Подходящо е да се определят подробни правила за издаване на здравен сертификат, който съгласно Директива 91/493/ЕИО придружава пратките рибни продукти, внесени от Турция в Общността. В частност тези правила трябва да съдържат определянето на образец на сертификат, като минималните изисквания се отнасят до езика/езиците, на който се издава сертификатът, и статута на лицето, оправомощено да го подписва.
(5)
Върху опаковката на рибните продукти с изключение на някои замразени продукти, следва да има маркировка, указваща наименованието на третата страна, както и номера на одобрението/регистрацията на предприятието, кораба-фабрика, хладилния склад или хладилния кораб по произход.
(6)
Съгласно член 11, параграф 4, буква в) от Директива 91/493/ЕИО се изготвя списък на предприятията, корабите-фабрики или хладилните складове, както и списък на оборудваните хладилни кораби съгласно точки 1 до 7 от приложение II към Директива 92/48/ЕИО на Съвета (3). Тези списъци се изготвят въз основа на съобщение от GDPC до Комисията. Съответно GDPC проверява спазването на разпоредбите, установени за тази цел в Директива 91/493/ЕИО.
(7)
GDPC е предоставила официални гаранции за спазването на правилата, предвидени в глава V от приложението към Директива 91/493/ЕИО и изпълнението на хигиенните изисквания, еквивалентни на тези, определени в директивата.
(8)
Освен това, когато рибните продукти са замразени или преработени двучерупчести мекотели, суровината следва да произхожда от одобрените зони за производство, определени в приложение Б към Решение 94/777/ЕО на Комисията от 30 ноември 1994 г. относно определяне на специални условия за внос на живи двучерупчести, бодлокожи, ципести и морски коремоноги с произход от Турция (4), последно изменено с Решение 1999/767/ЕО (5), и да бъдат подложени на стерилизация или друга термична обработка съгласно условията на Решение 93/25/ЕИО от 11 декември 1992 г. за одобряване на някои видове обработки, предназначени да забавят развитието на патогенните микроорганизми в двучерупчестите мекотели и морските коремоноги (6), последно изменено с Решение 97/275/ЕО (7).
(9)
Тъй като издаването на здравните сертификати за горепосочените продукти попада в приложното поле на настоящото решение, следва да се отмени Решение 94/778/ЕО на Комисията от 30 ноември 1994 г. за определяне на специалните условия за внос на замразените или преработени двучерупчести мекотели, бодлокожи, ципести и морски коремоноги с произход от Турция (8), последно изменено с Решение 1999/767/ЕО.
(10)
Мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
General Directorate of Protection and Control (GDPC) of the Ministry of Agriculture and Rural Affairs е компетентният орган в Турция, който проверява и сертифицира, че рибните продукти и продуктите от аквакултури отговарят на изискванията на Директива 91/493/ЕИО.
Член 2
Рибните продукти и продуктите от аквакултури с произход от Турция трябва да отговарят на следните условия:
1.
Всяка пратка трябва да бъде придружена с номериран здравен сертификат в оригинал, надлежно попълнен, с дата и подпис, състоящ се само от един лист, в съответствие с образеца от приложение А към това решение.
2.
Продуктите трябва да произхождат от одобрени предприятия, кораби-фабрики или хладилни складове, или от регистрирани хладилни кораби, изброени в приложение Б към това решение.
3.
С изключение на замразените рибни продукти в насипно състояние, предназначени за производството на консервирани храни, думата ТУРЦИЯ и номерът на одобрението/регистрацията на предприятието, кораба-фабрика, хладилния склад или хладилния кораб по произход на продуктите, трябва да бъдат обозначени с неизличими букви на всяка опаковка.
Член 3
1. Сертификатите, посочени в член 2, параграф 1 трябва да бъдат изготвени най-малко на един от официалните езици на държавата-членка, в която се извършва контрола.
2. В тях трябва да бъде отбелязано името, длъжността и подписа на представител на GDPC, както и официалният печат на GDPC в цвят, различен от цвета на останалия текст на сертификатите.
Член 4
Решение 94/778/ЕО се отменя.
Член 5
Настоящото решение се прилага от шестдесетия ден от датата на публикуването му в Официален вестник на Европейските общности.
Член 6
Адресати на настоящото решение са държавите-членки
Съставено в Брюксел на 11 януари 2002 година.